Author: 23
Last saved by: Rozborilová Monika
Company: mvsr

Vyhlásenie predkladateľa o rozporoch

Návrh zákona, ktorým sa mení a dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) sa predkladá na rokovanie Hospodárskej a sociálnej rady Slovenskej republiky s nasledovnými rozpormi, ktoré sa nepodarilo vyriešiť ani na najvyššej úrovni:

1.	Rozpor s Ministerstvom vnútra Slovenskej republiky
Ministerstvo životného prostredia Slovenskej republiky (ďalej len „ministerstvo“) neakceptuje zásadné pripomienky Ministerstva vnútra Slovenskej republiky (ďalej len „ministerstvo vnútra“) k návrhu zákona s odôvodnením, že ministerstvo vnútra má podľa ministerstva neprimerané požiadavky na verejný vodovod, ktorý má plniť aj požiarnu funkciu /§ 2 nové písm. o), § 15 ods. 7 nové písm. m)/. Podľa § 3 ods. 1 zákona č. 442/2002 Z. z. verejné vodovody a verejné kanalizácie sa zriaďujú a prevádzkujú vo verejnom záujme najmä na účely hromadného zásobovania obyvateľov pitnou vodou a hromadného odvádzania odpadových vôd zo sídelných útvarov. Voda vo verejnom vodovode musí spĺňať požiadavky na kvalitu pitnej vody, ak orgán verejného zdravotníctva nerozhodne inak. Na rokovaní na úrovni štatutárov oboch ministerstiev za účasti zástupcov Asociácie vodárenských spoločností (AVS), Združenia miest a Slovenska (ZMOS) a Únie miest a Slovenska (ÚMS) bolo ministerstvu vnútra vysvetlené, že akceptovanie požiadavky Hasičského a záchranného zboru (HaZZ) by znamenalo povinnosť garantovať hydrostatický tlak min. 0,25 MPa tlaku na odbere-hydrante, garantovať hydrodynamický tlak na odbere-hydrante, povinnosti udržiavať každý hydrant (či požiarny či prevádzkový) v prevádzkyschopnom stave, čo znamená minimálne 4x ročne servis a tlakovú skúšku a z pohľadu záväzných stanovísk pri povoľovaní stavby (bytovej, občianskej, polyfunkčnej...) garantovať vodu na účel hasenia požiaru. Ministerstvo a aj AVS si uvedomujú dôležitosť a význam Hasičského a záchranného zboru a ich činnosti pri ochrane života a majetku, ale nie je možné požiadavky akceptovať na úkor hygienickej kvality a bezpečnosti pitnej vody. Aktuálne ostávajú zásadné pripomienky neakceptované a rozpor naďalej trvá. Bolo však dohodnuté, že sa obnoví činnosť pracovnej skupiny, ktorá sa k spomínanej problematike stretávala v rokoch 2018-2019 s cieľom nájsť riešenie, ktoré by bolo akceptovateľné pre všetky strany sporu (v tom čase pri príprave jednotného Usmernenia pre HaZZ, ktoré malo platiť na území SR).

2.	Rozpor so Združením miest a Slovenska
So ZMOS pretrváva rozpor v zásadnej pripomienke k „§ 19a Hygienické pásmo čistiarne odpadových vôd“. ZMOS, aj po zaslaní upraveného návrhu znenia § 19a, ktoré bolo upravené po rokovaní s Ministerstvom dopravy a výstavby Slovenskej republiky a pripomienke k § 16 ods. 1 písm. h) a § 16a návrhu zákona. ZMOS žiada vypustiť ustanovenia týkajúce sa vytvárania účelovej finančnej rezervy a jej použitia na obnovu verejných vodovodov a verejných kanalizácií. Podľa ZMOS zavedenie tohto typu „rezervy“ by v podmienkach miest a obcí bolo chápané ako zásah do ich originálnych rozhodovacích pôsobností s tým, že na takéto výdavky obce nebudú mať zdroje. Ustanovenia o účelovej finančnej rezerve sú podľa ZMOS v rozpore s ustanoveniami § 15 a 16 ods. 6 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov tým, že sa zavádza povinnosť tvorby ďalších zákonných rezerv bez ohľadu na rozpočtové výsledky a finančné krytie ostatných zákonných povinností obcí. Odpisy, ktoré si uplatnia obce v cene schválenej Úradom pre reguláciu sieťových odvetví (ÚRSO) by sa však mali vrátiť na reprodukciu (obnovu) existujúceho majetku verejných vodovodov a verejných kanalizácií, ktoré vlastnia obce a mestá, na čo prioritne majú slúžiť.

3.	Rozpor s Úniou miest a Slovenska
S ÚMS pretrváva rozpor v ustanoveniach týkajúcich sa tzv. „zaústenia“. Ministerstvo predstavilo myšlienku návrhu úpravy ustanovení, ktoré boli dohodnuté s ÚRSO na rozporovom rokovaní. Ide o posunutie účinnosti dotknutých ustanovení o „zaústení“ o rok, t. j. od 1.1.2023 a zároveň o zavedenie poplatku za pripojenie, ktorý by znášal producent odpadových vôd. Výška pripojovacieho poplatku, resp. spôsob výpočtu bude upresnený v novej regulačnej politike, ktorú pripravuje ÚRSO a vo vyhláške ÚRSO. Touto úpravou by sa zabezpečilo, že vlastník verejnej kanalizácie by neznášal všetky náklady spojené so zaústením. Rozpor s ÚMS pretrváva pri úprave § 19a „19a Hygienické pásmo čistiarne odpadových vôd“ ako pri ZMOS. ÚMS uplatnila zásadné pripomienky aj k § 20 ods. 4 návrhu zákona. Obsah ustanovení o vecných bremenách sa upravoval v spolupráci s Úradom geodézie, kartografie a katastra Slovenskej republiky a v čase konania rozporového rokovania na úrovni štatutárov, ministerstvo nemalo ešte k dispozícii stanovisko úradu k navrhovanej úprave. Táto otázka teda ostáva ešte otvorená.